Influence of the Autonomic Nervous System, Skin Barrier Indicators and Psycho-Emotional Aspects in Patients with Lichen Simplex Chronikus /// Влияние на вегетативната нервна система, показатели на кожната бариера и психо-емоционални аспекти при пациенти с лихен симплекс хроникус
Лихен симплекс хроникус (ЛСХ) е хронична дерматоза с ограничени, силно сърбящи лихенифицирани и инфилтрирани плаки. Предилекционно те се разполагат по задната и странични участъци на тила, по екстензорните повърхности на тялото и в ано-гениталната област. Заболяването ангажира и двата пола, като процента на жените е малко по-висок. Пикът на заболеваемостта е във възрастовия диапазон 45-60 години. Осеновото оплакване при ЛСХ е различният по интензитет, продължителност и локализация сърбеж. Значимостта на този субективен симптом се подчертава от Интернационалния Форум за изучаване на сърбежа който приема, че в основата на диагностицирането и последващо лечение следва да е класификационната система на видовете сърбеж. При ЛСХ сърбежът е както пруритоцептивен, така и психогенен, което прави овладяването му сериозно терапевтично предизвикателство. Важна роля за развитието на ЛСХ имат нарушенията във функционалното състояние на различни отдели на нервната система. В етиопатогенезата на заболяването равнопоставено значение има и компрометираната кожна бариера. Дали това нарушение е причина или следствие , дължащо се на хода на заболяването, е все още дискусионен. Същевременно ЛСХ е класическа психодерматоза, при която основен тригерен момент е психо-емоционалният стрес. Макар, че не е заболяване застрашаващо живота на пациента, ЛСХ засяга в голяма степен ежедневието, социалните контакти, активностите и сексуалния живот. Сърбежът и произтичащото от това нарушение на съня, продължителното и незадоволително лечение умерено влошават качеството на живот на повече от 90% от пациентите с ЛСХ. В България не са правени проучвания върху ЛСХ. Етиопатогенетичните аспекти и лечението на дерматозата са дискусионни в световен мащаб. В настоящия дисертационен труд са представени обобщените данни от научната литература свързани със заболяването ЛСХ като е акцентирано върху етиопатогенетичните механизми и са анализирани съвременните познания за патофизиологията и имунологията на сърбежа. Направен е епидемиологичен анализ базиращ се на обработка на данни на 1305 пациента с ЛСХ. Основните симптоми сърбеж и качество на съня са анализирани при 109 пациента при използване на скалите VAS и VRS, което се прави за първи път в нашата страна. Установените отклонения на вегетативната нервна система по посока на симпатикова дистония, нарушенията в показателите ТЕВЗ, хидратация и рН на кожата, корелиращи с тежестта на заболяването подкрепят литературните данни за патогенетичните механизми при развитие на ЛСХ. Същевременно в настоящия труд е проучено психо-емоционалното състояние на пациентите. Обработените резултати показват връзка между давността на ЛСХ и степента на тревожност и или депресия. Това подкрепя становището че ЛСХ е класическа психодерматоза. Акцент в дисертационния труд е и оценката на качеството на живот на пациентите с ЛСХ. Такова проучване се прави за първи път в нашата страна. Резултатите показаха, че заболяването има негативно отражение върху живота на всички включени в изследването пациенти без корелация със социо-демографските характеристики на пациентите и клиничните характеристики на заболяването. Лечението на ЛСХ все още е сериозно предизвикателство. Изхождайки от получените резултати считаме че подходът към терапевтирането му следва да е последователен, индивидуален и мултидисциплинарен.
Lichen Simplex Chronicus (LSH), skin barrier, autonomic nervous system (ANS), stress, pruritus, psychodermatosis, psychogenic, Инфекциозни болести, паразитология и дерматовенерология / Infectious diseases, Parasitology, Dermatovenereology
Networked Digital Library of Theses and Dissertations